Na Critéir d’Ollamh Comhlach



SCÉIM ARDUITHE CÉIME ACADÚLA

NA CRITÉIR

DO LÉACHTÓIR SINSEARACH/OLLAMH COMHLACH


Bunphrionsabal an ardaithe céime é go mbeidh sé follasach go ndéanann gach iarrthóir cion suntasach don teagasc agus don fhoghlaim, don taighde/léann, chomh maith le dualgais eile, agus go ndéanfaidh siad, ar an gcaoi sin, bunghnéithe na coláisteachta mar lucht léinn san Ollscoil a chomhlíonadh. Laistigh den chreatlach sin, ní mór d’iarrthóirí aghaidh a thabhairt ar na trí chroí-chritéar i gCuid 1 den cháipéis seo, mar aon le cúig chritéar bhreise ó Chuid 2. Mar sin, chun go n-éireoidh le hiarratas ní mór aghaidh a thabhairt ann ar ocht gcritéar san iomlán, mar is cuí do dhisciplín an iarratasóra.

Sa chás go dteipeann ar iarrthóir critéar amháin as cuid 2 (Critéir Bhreise) den iarratas a chomhlíonadh ach go gcinntear a) go bhfuil na critéir eile go léir is gá comhlíonta aige/aici sa dá chuid agus b) go gcinneann an painéal go bhfuil go leor láidreachtaí ag baint leis/léi tríd is tríd agus a dhéanfadh cúiteamh ar an méid sin, féadfaidh an painéal a chinneadh gur comhlíonadh an cás prima facie. Ní bhaineann an coinníoll seo ach le cuid 2 de na critéir. I ngach cás níor mhór go measfaí go bhfuil na critéir riachtanacha atá i gcuid 1 bainte amach chun go mbeadh cás prima facie ann.

Léirítear le húsáid chomhsheasmhach an fhocail “suntasach” an leibhéal gnóthachain a bhfuiltear ag súil leis ag leibhéal Léachtóra Shinsearaigh/Ollaimh Chomhlaigh, ag teacht le húsáid na dtéarmaí in ollscoil amháin eile in Éirinn ar a laghad. 

Níor cheart d’iarrthóirí an gnóthachan céanna ná an fhianaise chéanna a chur síos faoi níos mó ná teideal amháin ina n-iarratas.


1. Bunchritéir

Ní mór fianaise maidir le gach ceann díobh seo a leanas a bheith san áireamh le gnóthachan suntasach i dtaighde agus léann, teagasc agus foghlaim, agus cion oibre don disciplín agus don ollscoil, sonraí mar is cuí don disciplín agus don chonradh:

i. Taighde agus Léann
Teist shuntasach torthaí taighde a bhfuil aitheantas faighte acu as a n-úire, a suaithinseacht agus a ndéine, agus a bhfuil stádas agus cáil náisiúnta nó idirnáisiúnta tuillte mar thoradh orthu.

ii. Teagasc agus Foghlaim
Cion oibre suntasach a bheith déanta le cur le teagasc, stiúradh agus meantóireacht mac léinn ag formhór nó gach leibhéal sa Scoil.

iii. Cion oibre
a. Inmheánach
Cion oibre suntasach san Aonad Acadúil i gcomhthéacs eagrúcháin, ceannaireachta nó bainistíochta agus, sa chás go raibh deis ann, sa Choláiste agus san Ollscoil.

b. Seachtrach
Cion substaintiúil don saol intleachtúil, cultúrtha, sóisialta nó eacnamaíoch lasmuigh den Ollscoil agus go seachtrach don saol acadúil, ag leibhéal réigiúnach, náisiúnta nó idirnáisiúnta, lena n-áirítear gníomhaíochtaí seachtracha rannpháirtíochta don Ollscoil agus thar ceann na hOllscoile.

Is den tábhacht é go dtuigfí go ndéanfaidh an Bord na critéir thuas a thomhas i gcónaí mar is cuí do dhisciplín gach iarratasóra.







2. Critéir Bhreise

Gnóthachan suntasach nó ardleibhéal gnóthachain ar bhonn leanúnach i gcúig cinn acu seo a leanas, sonraí mar is cuí don disciplín:

i. Ceannaireacht shuntasach ar thaighde seachtrach, seirbhís ar chomhlachtaí náisiúnta/idirnáisiúnta, róil mholtóireachta, etc.

ii. Teist shuntasach maidir le mic léinn dochtúireachta a stiúradh go ceann scríbe nó taighdeoirí iardhochtúireachta a stiúradh nó meascán den dá rud.

iii. Sárthaithí ar mhaoiniú taighde a fháil.

iv. Fianaise go raibh tionchar substaintiúil ag an taighde, e.g. trí scaipeadh ar an bpobal, caidreamh leis an earnáil phoiblí, leis an tsochaí, leis an earnáil thionsclaíoch, taighde a thráchtálú, etc., mar atá cuí don disciplín.

v. Fianaise ar sheasamh suntasach náisiúnta agus idirnáisiúnta atá ag dul i méid sa disciplín arb í an fhianaise air sin rannpháirtíocht i gcumainn léannta, gníomhaireachtaí maoinithe, irisí, cuirí chun aithisc thosaigh a thabhairt, etc. Scrúdaitheoireacht Sheachtrach ar thráchtais taighde.

vi. Fianaise shubstaintiúil go bhfuil ar chumas an iarrthóra fanacht chun dáta maidir le teoiricí an teagaisc, arna léiriú ag ailt phiarmheasúnaithe agus/nó tuairiscí faoi thaighde oideolaíoch, na modheolaíochtaí is nuaí a chur chun feidhme sa disciplín ábhartha nó ar bhonn níos leithne, etc.

vii. Fianaise shuntasach ar an nuálaíocht sa teagasc, lena n-áirítear forbairt agus feidhmiú bunábhar teagaisc úrnua, go háirithe bunábhar atá nuálaíoch ó thaobh modheolaíochtaí agus/nó ábhair. A léiriú go soiléir cén cineál nuálaíochta agus cá mhéad nuálaíochta a bhí i gceist, tagairtí don litríocht ábhartha san áireamh.

viii. Fianaise ar sheasamh suntasach náisiúnta agus idirnáisiúnta atá ag dul i méid sa teagasc agus san fhoghlaim, arna léiriú, mar shampla, ag maoiniú taighde, bronnadh duaiseanna, scrúdaitheoireacht sheachtrach agus rannpháirtíocht náisiúnta san ábhar ag leibhéal sinsearach trí chomhlachtaí gairmiúla agus creidiúnaithe nó trí ghrúpaí náisiúnta nó idirnáisiúnta eile atá dírithe ar cháilíocht agus ar bharr feabhais a chur ar fáil sa teagasc agus i bhfoghlaim mac léinn.

ix. Forbairt/nuálaíocht churaclaim shuntasach a bheith á scaipeadh go rathúil agus a bheith glactha chucu féin ag daoine eile trí chuir i láthair ag comhdhálacha, ceardlanna, foilseacháin nó láithreáin ghréasáin, mar shampla. D’fhéadfadh fianaise ar chomhoibriú ar chomhthionscadail le comhghleacaithe in Institiúidí Ard-Oideachais eile a bheith i gceist leis sin.

x. Fianaise gur éirigh thar barr leis an té atá i gceist maidir le maoiniú seachtrach a fháil do thaighde oideolaíoch nó do nuálaíocht agus d’fhorbairt an teagaisc agus na foghlama.


Is den tábhacht é go dtuigfí go ndéanfaidh an Bord na critéir thuas a thomhas i gcónaí mar is cuí do dhisciplín gach iarratasóra.


Leathanach 4 de 4

